text: Vognmænd: Tysk politi koster os dyrt
  29 december 2014 kl. 13.07
  Lastbiler med tungt gods skal ledsages af en tysk politibil, når de kører i Tyskland. Men ofte må lastbilerne vente i dagevis, inden ledsagebilen dukker op.
  Og ventetiden er dyr. Rigtig dyr.
  - Der står måske to-tre store kraner og venter i den anden ende. Og der kan være montører, som venter, og som bor på hotel i ventetiden. Det kan blive rigtigt dyrt, siger Jørn Henrik Carstens, der er chefkonsulent hos interesseorganisationen International Transport Danmark til DR Syd.
  De danske vognmænd betaler tysk politi for at ledsage dem på vejene. Det koster 17 kr. pr. km. plus timeløn til betjentene.
  - Jeg ville endda godt betale mere, hvis der var garanti for, at de kom. Vi anmelder køretøjerne til tiden, men tysk politi kommer, som det passer dem, siger Torben Rafn, der ejer specialtransport-firmaet Torben Rafn og Co i Sommersted.
  Torben Rafn har talt med flere kolleger om problemet, og mange lider under det.
  - Vi mener, det er et led i en arbejdskamp i Tyskland, hvor man er underbemandet i politiet og skal skæres yderligere ned, siger Torben Rafn.
  Artikel i Flensborg Avis
  